Поштовани родитељи,

Образовно-васпитни рад у школској 2021/2022. години одвијаће се у складу са Стручним упутством које је Министарство просвете као надлежни државни орган за образовање и васпитање припремило. Одлуку о моделу организације наставе доноси Тим за праћење и координисање примене превентивних мера у раду школа. Свака промена огранизације рада врши се на основу одлуке овог тима, а након сагледавања релевантних података о броју заражених и спровођењу адекватних мера превенције. Стручним упутством  **о**бразовно-васпитни рад у школској 2021/2022. години планира се кроз организацију рада према следећим моделима:

**Образовно-васпитни рад у школи кроз непосредни рад - I модел**

Школска 2021/2022. година у складу са Календаром образовно-васпитног рада основне школе почиње 01.09.2021. године по овом моделу. Образовно-васпитни рад организује се непосредно у простору школе према усвојеном распореду часова, за све ученике у одељењу истовремено. Час наставе траје 45 минута.

**Образовно-васпитни рад у школи кроз непосредни рад и наставу на даљину у организацији школе - II модел**

Час наставе траје 45 минута према усвојеном распореду часова. За ученике првог циклуса, од првог до четвртог разреда, као и за ученике петог и шестог разреда, настава се организује свакодневно у школи кроз непосредан образовно- васпитни рад за све ученике у одељењу истовремено.

За ученике седмог и осмог разреда настава се организује комбиновањем непосредне наставе и наставе на даљину кроз комбиновани модел. Одењеља седмог и осмог разреда се деле у две групе по овом моделу. Непосредан образовно-васпитни рад у школи прва група одељења остварује понедељком, средом и петком, док друга група непосредан образовно-васпитни рад у школи остварује уторком и четвртком. У данима када нису на непосредној настави у школи настава ће се остваривати путем учења на даљину. Групе се смењују на недељном нивоу.

**Настава на даљину - III модел**

Час наставе траје 45 минута и путем наставе на даљину реализују се сви обавезни предмети и изборни програми/предмети према усвојеном распореду часова.

О свим евентуалним променама модела рада школе родитељи ће бити благовремено обавештени.

**Веома је важно ради обезбеђивања заштите здравља ученика и запослених, као и остваривања права ученика на образовање, да се сви учесници образовно-васпитног процеса придржавају актуелних препорука и мера надлежних институција и органа.**

**У складу са тим, обавезна је употреба заштитних маски за родитеље, ученике и све друге посетиоце у школи. Родитељи долазе у просторије школе искључиво уколико је то неопходно. Децу не треба слати у школу уколико имају било који од симптома или знакова сумње на COVID-19. Родитељи треба свако јутро да својој деци пред полазак у школу провере телесну температуру и присуство других симптома и знакова који могу указивати на COVID-19.**

Срећан почетак школске године и унапред хвала на сарадњи!